Moland vant landsrennet (uoffisielt NM) for gutter klasse 15-16 år i 1952 og 1953. I junior-NM tok han sølvmedalje i 1955 og gull i 1956. I 1956 vant han også juniorklassen i Holmenkollrennet. Han ble nummer 9 sammenlagt i den tysk-østerrikske hoppuka 1954/55, med 6.-plass i Garmisch-Partenkirchen 1. januar 1955 som beste plassering i enkeltrenn. I den sveitsiske hoppuka ble han nummer 11 sammenlagt i 1957 og nummer 6 i 1959, da han fikk 4.-plass i rennene i Unterwasser 25. januar 1959 og i Le Locle 1. februar 1959. Han kom på 2.-plass i det spesielle hopprennet i Le Brassus 9. januar 1960. Han deltok i seniorklassen i Holmenkollrennet i årene 1957-1962, men greide ikke bedre plassering der enn 23.-plass i 1960. Nasjonalt konkurrerte han så sent som i 1968.